ประกันชีวิตเจอพิษศก.โตต่ำ
ประกันชีวิตจ่อปรับเป้าปีนี้โตไม่ถึง 13% รับเศรษฐกิจหด กำลังซื้อไม่ฟื้น
17 ก.ค. 2558

ประกันชีวิตจ่อปรับเป้าปีนี้โตไม่ถึง 13% รับเศรษฐกิจหด กำลังซื้อไม่ฟื้น
นายสาระ ล่ำซำ นายกสมาคมประกันชีวิตไทย เปิดเผยว่า ทางสมาคมอยู่ระหว่างปรับลดเป้าการเติบโตของธุรกิจประกันชีวิตในปีนี้ใหม่ และคาดว่าคงเติบโตไม่ถึง 13% ตามเป้าเดิมที่ได้ตั้งไว้ เนื่องจากปัญหาภาวะเศรษฐกิจชะลอตัว ทำให้กำลังซื้อของผู้บริโภคลดลง และบางส่วนก็มีการเวนคืนกรมธรรม์เพราะไม่มีรายได้พอจะจ่ายเบี้ยประกัน
“ทิศทางและโอกาสของประกันชีวิตยังมีอยู่ โดยเฉพาะเบี้ยประกันสุขภาพและความคุ้มครองระยะยาว ที่คนไทยสนใจมากขึ้นในช่วง 3-4 ปีที่ผ่านมา สอดคล้องกับสังคมผู้สูงวัยที่กำลังจะมาถึง ขณะเดียวกันแต่ละบริษัทประกันก็พยายามออกแบบประกันให้สอดคล้องกำลังซื้อของลูกค้าที่ลดลงด้วย ดังนั้นจึงคาดว่าในช่วงครึ่งปีหลังนี้ยอดขายเบี้ยใหม่ของธุรกิจประกันชีวิตก็ยังเติบโตได้อยู่” นายสาระ กล่าว
ทั้งนี้ ยอดเบี้ย 5 เดือนของธุรกิจประกันชีวิต ในส่วนของเบี้ยชำระครั้งเดียวทำได้ 20,219 ล้าบาท ติดลบถึง 38% เบี้ยธุรกิจใหม่ทำได้ 65,339 ล้านบาท ติดลบ 16% แต่เบี้ยรับรวมทำได้ 2.14 แสนล้านบาท เติบโต 2%
นายสาระ กล่าวในฐานะกรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต ว่า บริษัททำเบี้ยรับรวมได้ 36,956 ล้านบาท เติบโต 16% มีส่วนแบ่งตลาด 17% เบี้ยธุรกิจใหม่ทำได้ 15,805 ล้าบาท เติบโต 1% มีส่วนแบ่งตลาด 24%
ล่าสุดบริษัทได้ร่วมมือเป็นพันธมิตรกับกองทุนบำเหน็จบำนาญข้าราชการ (กบข.) ต่ออายุ “โครงการประกันชีวิตเปี่ยมสุข” เพื่อเสนอแบบประกันที่ให้ความคุ้มครองชีวิตให้แก่สมาชิก กบข. ที่สามารถตอบโจทย์การบริหารความเสี่ยง ทั้งด้านความคุ้มครองชีวิต สุขภาพ และอุบัติเหตุ ได้อย่างครบถ้วน
สำหรับแบบประกันชีวิตที่เข้าร่วมโครงการนี้ ประกอบด้วย “โครงการเปี่ยมสุข เมืองไทยคุ้มครองตลอดชีพ 99/20” และแบบประกันด้านสุขภาพ โรคร้ายแรงและอุบัติเหตุต่างๆ ที่สามารถเลือกซื้อสัญญาเพิ่มเติมแนบท้าย ปัจจุบันบริษัทมีฐานลูกค้าที่เป็นสมาชิก กบข.อยู่ 1.54 แสนคน
นายอภินันท์ ภูวภัทรกุล ผู้อำนวยการฝ่ายบริหารตัวแทน บริษัท เอไอเอ กล่าวว่า เอไอเอทำเบี้ยจากโครงการนี้ได้ประมาณปีละ 100 ล้านบาท มีอัตราเบี้ยต่ออายุประมาณ 88% ซึ่งแบบประกันที่นำมาขายมีจุดเด่นอยู่ที่ลูกค้าสามารถซื้อสัญญาเพิ่มเติมสุขภาพได้ถึงอายุ 80 ปี
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต กล่าวว่า บริษัทเสนอแบบประกันเกษมสิน แบบไม่มีเงินปันผล คิดเบี้ยต่ำ ความคุ้มครองสูง ให้ความคุ้มครองชีวิต 100% ของทุนประกัน ชำระเบี้ย 20 ปี คุ้มครองจนถึงอายุ 90 ปี ครบสัญญาได้เงินคืน 150%